Unødvendig røntgen og feil stråledose. Nye hendelser kobles til Helseplattformen. 
Tilsyn viser alvorlige avvik ved St. Olavs hospital. Fellesnevner: Den nye Helseplattformen. Flere ganger har ansatte ved Norges fjerde største sykehus varslet. Om feil som kan skje ofte. Noen ganger daglig. Og problemene henger sammen med journalsystemet Helseplattformen.  Nå har Direktoratet for strålevern og atomsikkerhet (DSA) vært på tilsyn på St. Olavs hospital. De betegner resultatet av tilsynet der som alvorlig. Det var ansatte ved sykehuset som varslet direktoratet i høst. Det handlet om uønskede hendelser knyttet til Helseplattformen. Derfor åpnet DSA en tilsynssak. Nå er den foreløpige rapporten klar. Tilsynet konkluderte blant annet med: Utkastet til tilsynsrapporten slår fast at innføringen av journalsystemet Helseplattformen har ført til at: Aftenposten har fått innsyn i flere av hendelsene som har berørt pasienter direkte. DSA: Dette er alvorlige forhold Direktoratet for strålevern og atomsikkerhet ønsker ikke å komme med flere detaljer før rapporten er ferdigstilt. – Men vi kan bekrefte at vi har avdekket alvorlige forhold knyttet til forsvarlig og berettiget medisinsk strålebruk, skriver fagdirektør Eva G. Friberg til Aftenposten.  Aftenposten har i flere artikler belyst problemene med Helseplattformen. Systemet skulle opprinnelig koste 3,7 milliarder, men kostnadene øker stadig. I mai beregnet Aftenposten at kostnaden vil bli langt over fem milliarder. Tidligere har Helsetilsynet, Riksrevisjonen og to revisjonsrapporter kommet med knusende kritikk av systemet.  Også DSA mener at det ble innført for tidlig. De vurderer det som uferdig og lite brukervennlig.  – Det er svært utfordrende for de ansatte å få oversikt over viktig og nødvendig informasjon for å kunne ivareta forsvarlig medisinsk strålebruk, heter det i rapporten. Frykter «meldingstrøtthet» Systemfeil og høy arbeidsbelastning over lang tid er uforsvarlig, mener DSA.  De ansatte får likevel ros. – Tilsynsteamet oppfatter at de ansatte og ledelsen gjør sitt ytterste for å ivareta pasientsikkerheten. De strekker seg langt for å få tatt unna arbeidslister, så det ikke skal bli unødig ventetid for undersøkelser og behandling for pasientene.  Men direktoratet er svært bekymret for veien videre.  Tilsynet avdekket blant annet at det er meldingstrøtthet og resignasjon blant de ansatte.  – Den uholdbare situasjonen ved St. Olavs hospital har pågått over lang tid, der ansatte er slitne og mindre årvåkne. Dette øker også risikoen for andre strålerelaterte hendelser, skriver de.  Helse Midt-Norge har bestemt at Helseplattformen skal innføres ved andre helseforetak i regionen. Det til tross for protester og utsettelser. DSA mener det er høyst bekymringsfullt å beslutte innføring av et system før utbedringsarbeidet er ferdig. St. Olavs hospital skal svare på DSAs foreløpige rapport innen 9. januar. Etter det blir den endelige rapporten klar. Ledelsen ved sykehuset ønsker ikke å kommentere Aftenpostens sak nå. 
St. Olavs hospital har alvorlige problemer med Helseplattformen. Feil rapporteres daglig. Direktoratet for strålevern og atomsikkerhet fant flere avvik under tilsyn viser en foreløpig rapport.  Helse Midt-Norge vil bruke systemet ved flere sykehus. Dette bekymrer direktoratet.